เทพไท จองคิวอภิปราย พ.ร.ก.เงินกู้ 3 ฉบับ ถก 3 วัน ถ้าไม่พอ ต่อได้อีก
นายเทพไท เสนพงศ์ ส.ส.นครศรีธรรมราช ปชป. จองคิวอภิปราย พ.ร.ก.เงินกู้ 3 ฉบับ 27 พ.ค.นี้ ระบุ ขอใช้เอกสิทธิ์ความเป็น ส.ส. แม้เป็นฝ่ายรัฐบาล ชี้ ถก 3 วัน เวลาน่าจะเพียงพอ แต่ถ้าไม่พอก็ต่อได้อีกเมื่อวันที่ 17 พ.ค. นายเทพไท เสนพงศ์ ส.ส.นครศรีธรรมราช พรรคประชาธิปัตย์ กล่าวถึงกรณีมีพระราชกฤษฎีกาเปิดประชุมสภาสมัยสามัญ ครั้งที่ 1/2563 ในวันที่ 22 พฤษภาคม นี้ และจะมีการประชุมสภาาผู้แทนราษฎร ครั้งแรกในวันที่ 27 พฤษภาคม โดยมีวาระการพิจารณา พ.ร.ก.เงินกู้ 3 ฉบับ ของรัฐบาลว่า ในฐานะสมาชิกสภาผู้แทนราษฎรคนหนึ่ง แม้ว่าจะสังกัดอยู่ในพรรคร่วมรัฐบาล ก็จะใช้เอกสิทธิ์ความเป็น ส.ส.คนหนึ่ง อภิปราย ตั้งข้อสังเกต และข้อเสนอแนะต่อ พ.ร.ก.เงินกู้ทั้ง 3 ฉบับ โดยจะต้องขออนุญาตจากที่ประชุม ส.ส.ของพรรคก่อน เพราะเห็นว่า พ.ร.ก.เงินกู้ทั้ง 3 ฉบับ ของรัฐบาล มีวงเงินกู้สูงถึง 1.9 ล้านล้านบาท นับว่าเป็นการกู้เงินของรัฐบาลที่สูงมากเป็นประวัติการณ์ แต่ยังไม่มีรายละเอียดประกอบ พ.ร.ก.เงินกู้เลย เปรียบเสมือนการตีเช็คเปล่า ซึ่งจำเป็นต้องอภิปรายซักถามข้อสงสัยให้รัฐบาลได้ชี้แจงรายละเอียด เพื่อให้พี่น้องประชาชนทั่วประเทศที่ต้องรับภาระหนี้สินทั้งหมดได้รับทราบด้วยส่วนการที่วิปฝ่ายรัฐบาลได้กำหนดวันประชุม 3 วันนั้น ส่วนตัวเห็นว่า น่าจะเพียงพอสำหรับการประชุมในครั้งนี้ โดยเปิดให้มีการอภิปรายกันอย่างเต็มที่ เพราะช่วงวิกฤติไวรัสโควิด ส.ส.จำนวนมากได้ลงพื้นที่ช่วยเหลือประชาชน รับทราบปัญหาความเดือดร้อนของประชาชนในหลายแง่มุม น่าจะนำมาสะท้อนปัญหาเพื่อเป็นประโยชน์กับรัฐบาล เชื่อว่า ส.ส.ทุกคนจะเน้นการอภิปรายที่มีคุณภาพ ถ้าหากไม่มีการประท้วง หรือตีรวนกันจากทั้ง 2 ฝ่าย ให้เสียบรรยากาศของการประชุม และเสียเวลาของสภาฯ ก็น่าจะเพียงพอ ซึ่งต้องเปิดการประชุมตั้งแต่เวลา 09.00 น. จนถึง 21.00 น. แต่ถ้ารัฐบาลยกเลิกประกาศเคอร์ฟิวตามที่หลายฝ่ายเสนอ ก็สามารถขยายเวลาประชุมได้ถึงเวลา 24.00 น.ได้อีก แต่ถ้าหากว่า การประชุมไม่จบภายใน 3 วัน ประธานสภาผู้แทนราษฎร ก็สามารถใช้ดุลยพินิจ ขยายเวลาการประชุมออกไปอีกก็ได้ แต่เบื้องต้น เห็นว่า การประชุม 3 วัน น่าจะเป็นเวลาที่เหมาะสมในการพิจารณา พ.ร.ก.เงินกู้ทั้ง 3 ฉบับนี้แล้ว
นายเทพไท เสนพงศ์ ส.ส.นครศรีธรรมราช ปชป. จองคิวอภิปราย พ.ร.ก.เงินกู้ 3 ฉบับ 27 พ.ค.นี้ ระบุ ขอใช้เอกสิทธิ์ความเป็น ส.ส. แม้เป็นฝ่ายรัฐบาล ชี้ ถก 3 วัน เวลาน่าจะเพียงพอ แต่ถ้าไม่พอ ก็ต่อได้อีก
โควิด-19,ไวรัสโคโรนา,อภิปรายพ.ร.ก.เงินกู้,พรก.ฉุกเฉิน,ประชาธิปัตย์,พ.ร.ก.เงินกู้1.9 ล้านล้าน,ข่าวทั่วไป